Polisie skets prentjie oor Johann Botha se skietdood | Maroela Media
Polisie skets prentjie oor Johann Botha se skietdood
Johann Botha. Foto: Reint Dykema
Die Gautengse polisie het 'n soektog van stapel gestuur na vier verdagtes wat Woensdagaand die televisie-en-radio-aanbieder, Johann Botha (53), en die eienaar van 'n Johannesburgse eet-en-kuierplek koelbloedig tydens 'n rooftog doodgeskiet het.
Botha en sy goeie vriend, Werner "Swazi" Perchtold (76), die eienaar van Zebra Inn in Jeppestown, het omstreeks 19:00 in die restaurant gekuier. Die restaurant was een van Botha se gunsteling-kuierplekke.
"Vier verdagtes, drie mans en 'n vrou, het omstreeks 19:20 by die restaurant ingestap en iets bestel om te drink," het kapt. Richard Munyai, 'n woordvoerder van die Jeppestown-polisie, Donderdag aan Maroela Media gesê.
"'n Ruk later het van die verdagtes vuurwapens uitgepluk en dit op die eienaar en sy vriend gerig en op geld aangedring. Die rowers het die eienaar en sy vriend geskiet en vermoedelik met 'n onbekende bedrag geld en twee vuurwapens van die toneel gevlug."
Volgens Munyai is Botha en Perchtold albei twee keer in die bolywe geskiet en op die toneel dood. Perchtold is in sy ken en regterskouerblad geskiet. Botha is in die bors en regterskouerblad geskiet.
Die Jeppestown-polisie ondersoek twee sake van moord en 'n saak van sakeroof. Niemand is nog in verband met die voorval in hegtenis geneem nie.
Intussen stroom huldeblyke en boodskappe van bemoediging uit alle oorde vir Botha, die gestorwe "gentle giant", in.
Werner Perchtold. Foto: Facebook
Botha, 'n bekende in bewaringskringe en die voormalige uitvoerende regisseur van die natuurprogram 50/50, was sedert begin vanjaar die aanbieder van Pretoria FM se gewilde Sondagaandprogram Nagmusiek.
Botha was die afgelope tyd betrokke by produksies vir M-Net se program Carte Blanche. Hy was ook betrokke by kykNET se Projek Aardwolf en was voorheen 'n programaanbieder op RSG.
"Johann se dood is 'n reuseverlies vir die land, media en die mense van Suid-Afrika," het Willie Spies, besturende direkteur van Pretoria FM, gesê. "Sy dood onderstreep weereens die vlaag van gewelddadige misdaad en rampokkery wat Suid-Afrika tans gevange hou."
George Mazarakis, hoof uitvoerende vervaardiger van Carte Blanche, het sy dood as 'n "verwoestende verlies" beskryf.
Mazarakis het gesê sy dood is nie net 'n groot verlies vir Carte Blanche nie, maar ook vir die telvisiebedryf as geheel.
"Hy was hoogs ervare en talentvol. Hy was die uitvoerende vervaardiger van 50/50 voor ons tyd en ook 'n aanbieder. Dit is 'n onbetwisbare verlies, jy vind nie mense wat so ervare en talentvol is nie," het Mazarakis gesê.
Mazarakis het gesê Botha was bekend vir sy passie vir die natuurlewe, klassieke musiek en opera. "Hy was 'n baie diep en intellektuele mens wat baie toegewyd was aan sy werk. Hy was warmhartig, vriendelik en 'n reus, maar baie saggeaard."
Die burgerregte-organisasie AfriForum het ook sy medelye aan Botha se familie, vriende en kollegas betuig.
"Johann was 'n legende, nie net as radio-en-televisieman nie, maar hy het ook diep spore in bewaringskringe getrap. Ons dink aan sy werk by 50/50, sy betrokkenheid by Carte Blanche, asook sy werk as aanbieder. Johann se dood laat 'n groot leemte en is tekenend van die misdaadkrisis in Suid-Afrika. Syne is nog 'n lewe wat geëis is deur die gewelddadige vlaag van misdaad wat die land teister," het Kallie Kriel, uitvoerende hoof van AfriForum, gesê.
Botha was ongetroud en het nie kinders gehad nie. Sy broer, Rudolph Botha, het Woensdag sy liggaam gaan uitken.
Lees ook: Johann Botha: 'Só sal ons hom onthou'
Johann Botha Johannesburg
Man gevonnis vir moord op vriendin
Adri dit is darm erge aantuigings om te maak. Ek neem aan daar was cctv kameras wat dit opgeneem het.
Nee sonet daar is niks fout met die aantuigings nie, Pol lede het al bewys hulle is tot enige iets instaat, so ook is alle mense,
Daar was ook seker nie net hulle 2 in die kuierplek nie. Jy kan nie sulke wilde aantuigings maak nie Adri!
CCTV = beeldmateriaal = tyd, gebeure, details = polisie verklaring
Kuier in Jeppestown? Genugtig ek werk in die stad en ek is uiters oplettend en gestres as ek hier inry en uitry, ek doen dit want dit is my werk en ek moet my salaris verdien. Maar wit mense hoort al jare nie meer in Johannesburg se middestad en sy onmiddelike buurtes nie, punt. Jy waag jou lewe elke dag en dit sluit my in.